《答福唐林氏兄弟诗 其一》
元代·卢琦

大听听若聋，志士时若瘖。所以陶渊明，趣得无弦琴。

悠悠南山陶，采采黄菊金。归来一篇词，千载犹赏音。

抱病者奔驰，愧古仍愧今。海东有双凤，羽洒元气湿。

高阁五云端，一飞九千尺。下视燕雀曹，蓬蒿自相习。

高冈时一鸣，唧唧俱敛翼。今年西北去，去年东南征。

江山南北路，历历俱动情。官程不暂停，日没仍夜行。

空江风露下，旷野河汉倾。浮云隔海岱，明月知我心。

作者简介：卢琦（1306～1362年），字希韩，号奎峰、立斋，惠安后龙峰尾（今属泉州市泉港区）人。他又是元代一位大诗人，为元末闽中文学四大名士之一，著有《奎峰文集》10卷、《诗集》12卷，《四库总目》传于世。《惠安县志》评价其诗“出元代三十大家之上”。